తిరు కురిప్పు తొండ నాయనార్

తిరు కురిప్పు తొండ నాయనార్ (తమిళం: திருக்குறிப்புத் தொண்ட நாயனார்) హిందూ దేవుడైన శివుని 63 మంది భక్తులైన నాయనార్లలో ఒకరు, వీరు శైవ భక్తులలో సాధువుగా గౌరవింబడ్డారు. ఇతని జీవితం క్రీ.శ 13వ శతాబ్దానికి చెందిన పెరియ పురాణం, క్రీ.శ 10వ శతాబ్దానికి చెందిన తిరుత్తొండర్ అంతాది, క్రీ.శ 8వ శతాబ్దానికి చెందిన సుందరార్ రచించిన తిరుత్తొండ తొగై లాంటి సాంప్రదాయ జీవిత చరిత్రలలో వ్రాయబడింది. ఈ సాధువు శివభక్తుల ముఖ కవళికలను చదవడం ద్వారా వారి నిజమైన అవసరాలను అర్థం చేసుకుని వారికి సేవ చేసేవాడు. ఈ సేవ వల్ల అతనికి తిరు కురిప్పు తొండ నాయనార్ అనే పేరు వచ్చింది: తమిళంలో 'తిరు' అనేది ఒక గౌరవప్రదమైన పదం; 'కురిప్పు' అనగా సాధారణంగా "భావోద్వేగాలు", ముఖ్యంగా "ముఖ కవళికలు" అని అర్థం; 'తొండర్' అనగా "స్వచ్ఛంద సేవకుడు" అని అర్థం.

 జీవితచరిత్ర 
తిరు కురిప్పు తొండ నాయనార్ పల్లవ రాజవంశ ప్రాచీన రాజధాని కాంచీపురంలోని ఒక వన్నార్ (రజక) కుటుంబంలో జన్మించాడు, ఇది తమిళనాడు ఆధునిక రాజధాని చెన్నైకి నైరుతి దిశలో 76 కి.మీ దూరంలో ఉంది. దక్షిణ భారతదేశంలోని ఈ మతపరమైన కేంద్రం భారతదేశంలోని హిందువులకు అత్యంత పవిత్రమైన ఏడు నగరాలలో ఒకటిగా పరిగణించబడుతుంది, అదనంగా భక్తులు, కవులు, పరోపకారులు, సాధువులు, పండితుల నిలయంగా పరిగణించబడుతుంది.

ఈ సాధువు అత్యంత ఏకాగ్రత కలిగిన శివుని పరమ భక్తుడు, నాయనార్ల ముఖాలను చదవడం ద్వారా శివ భక్తులకు సేవ చేసేవాడు. శైవ భక్తుల బట్టలు ఉతకడంలో అతను ఎంతో సంతృప్తిని పొందాడు. శివ భక్తులు ఈ సాధువు నిస్వార్థమైన బట్టలు ఉతికే సేవలను మెచ్చుకున్నారు, అతన్ని నిస్వార్థమైన రజకుడిగా భావించారు. అతను భౌతికంగా బట్టల నుండి మురికిని కడగడమే కాకుండా ఆధ్యాత్మికంగా మానవుని మూడు మలినాలను కూడా కడుగుతున్నాడు. తిరు కురిప్పు తొండ నాయనార్‌ను పునర్జన్మ కష్టాల నుండి విముక్తి చేయాలని శివుడు నిర్ణయించుకున్నాడు, అతనికి మోక్షం ప్రసాదించాలనుకున్నాడు. దీనికంటే ముందు నాయనార్లు కష్టకాలం గుండా వెళ్లాలని అతను కోరుకున్నాడు, సాధువు భక్తిని, విశ్వాసాన్ని పరీక్షల ద్వారా పరీక్షించాలనుకున్నాడు.

ఒకరోజు, శివుడు సన్నని శరీరంతో, పాత, మురికి చిరిగిన బట్టలు ధరించిన వృద్ధ శైవ భక్తుని వేషంలో సాధువు ముందు కనిపించాడు. సాధువు అతన్ని ఆపి, అతని చిరిగిన బట్టలు ఉతకడానికి స్వచ్ఛందంగా ముందుకొచ్చాడు. బట్టలు బాగా ఉతకాలి అన్న విషయానికి ఆ వృద్ధ భక్తుడు కూడా అంగీకరించాడు. అయితే ఆ బట్టలు మాత్రమే తనకున్న ఏకైక ఆస్తి అని, రాత్రి సమయంలో చలి వాతావరణం నుండి అవి తనను రక్షిస్తాయని అతను పేర్కొన్నాడు. అందువల్ల ఆ బట్టలను సక్రమంగా ఉతికి, సూర్యాస్తమయానికి ముందే తనకు అప్పగించాలని వృద్ధ భక్తుడు పట్టుబట్టాడు. తిరు కురిప్పు తొండ ఎలాంటి సంకోచం లేకుండా సాయంత్రంలోపు బట్టలు ఉతికే పనిని పూర్తి చేయడానికి అంగీకరించాడు.అతనితో ఆ  వృద్ధ భక్తుడు 'ఒకవేళ బట్టలు ఉతకడం కనుక ఆలస్యమైతే తనకు సమస్యలు వస్తాయని, అందువల్ల సూర్యాస్తమయానికి ముందే పని పూర్తి చేయాలని' చెప్పాడు.

అకస్మాతుగా, సాయంత్రం వరకు వాతావరణం మేఘావృతమై, ఆ వెంటనే కుండపోత వర్షం కురిసింది. దీనితో సాధువులో నిరాశ, నిస్సహాయత సంకేతాలు కనిపించాయి. కొద్దిసేపటికే అతను బాధతో రోదిస్తూ ఏడవడం ప్రారంభించాడు. అతను అపరాధ భావానికి గురై, తన తలను బట్టలు ఉతికే రాయికేసి పగలగొట్టుకోవడానికి ప్రయత్నించాడు. 

తిరు కురిప్పు తొండ నాయనార్ భక్తి, విశ్వాసం శివుడిని కరిగించాయి. అతను సాధువు ముందు ప్రత్యక్షమై, అతని చర్యను దయతో కూడిన అనుగ్రహంతో మెచ్చుకున్నాడు. సాధువు చూపించిన ఆ దృఢనిశ్చయం అతనికి శివుని మనసులో స్థానం సంపాదించిపెట్టింది.

తమిళ మాసం అయిన చిత్రై, స్వాతి నక్షత్రం రోజున తిరు కురిప్పు తొండ నాయనార్ పూజా దినంగా అన్ని శివాలయాలలో ఇప్పటికీ జరుపుకుంటారు.

 మూలాలు 

వర్గం:నాయనార్లు
వర్గం:శైవం